RATCH ตั้งบ.ร่วมทุนลุยโรงไฟฟ้าเมืองโคราช กำลังผลิต 40 MW เล็ง COD ปี 66
RATCH ตั้งบ.ร่วมทุนลุยโรงไฟฟ้าเมืองโคราช กำลังผลิต 40 MW เล็ง COD ปี 66
21 เม.ย. 2563

บริษัท ราช กรุ๊ป จำกัด (มหาชน) หรือ RATCH เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ตามที่บริษัทฯได้ลงนามสัญญาระหว่างผู้ถือหุ้นระหว่างบริษัทฯกับ บริษัท นวนคร จำกัด (มหาชน) และ บริษัท พีอีเอ เอ็นคอม อินเตอร์เนชั่นแนล จำกัด ในสัดส่วน 40%, 35%, 25% ตามลำดับ เพื่อร่วมพัฒนาโครงการโรงไฟฟ้าในจังหวัดนครราชสีมา นั้น
ทั้งนี้ ล่าสุด ผู้ถือหุ้นทั้งสามรายได้ดำเนินการจดทะเบียนจัดตั้งบริษัทร่วมทุนเรียบร้อยแล้ว เมื่อวันที่ 21 เม.ย.63 โดยจัดตั้ง บริษัท อาร์ อี เอ็น โคราช เอนเนอร์ยี่ จำกัด ด้วยทุนจดทะเบียน 1 ล้านบาท แบ่งออกเป็นหุ้นสามัญจำนวน 100,000 หุ้น มูลค่าหุ้นละ 10 บาท และชำระค่าหุ้นแล้ว 25% ของทุนจดทะเบียน
อนึ่ง โครงการดังกล่าวเป็นโครงการโรงไฟฟ้าประเภท Independent Power Supply ระบบ Cogeneration ขนาดกำลังการผลิตประมาณ 40 เมกะวัตต์ ตั้งอยู่ในเขตประกอบการอุตสาหกรรมนวนคร จังหวัดนครราชสีมา มูลค่าโครงการประมาณ 2,176 ล้านบาท โดยจะจำหน่ายไฟฟ้าและไอน้ำที่ผลิตไฟฟ้าให้กับกลุ่มลูกค้าอุตสาหกรรม มีกำหนดเดินเครื่องเชิงพาณิชย์ประมาณเดือนกรกฎาคม 2566